Κανονισμός (ΕΚ) αριθ. 2200/2001 της Επιτροπής

της 17ης Οκτωβρίου 2001

σχετικά με τις προσωρινές εγκρίσεις πρόσθετων υλών στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από την οδηγία 2001/46/ΕΚ του Ευρωπαϊκού Κοινοβουλίου και του Συμβουλίου(2), και ιδίως τα άρθρα 3, 9ε και 9θ,

Εκτιμώντας τα ακόλουθα:

(1) Το άρθρο 9ε παράγραφος 1 και το άρθρο 9θ παράγραφος 1 της οδηγίας προβλέπουν τη χορήγηση προσωρινής έγκρισης μιας νέας πρόσθετης ύλης ή νέας χρήσης μιας πρόσθετης ύλης για συγκεκριμένη περίοδο.

(2) Το άρθρο 4 της οδηγίας καθορίζει τη διαδικασία για μια τέτοια έγκριση.

(3) Οι τρέχουσες προσωρινές εγκρίσεις πολλών πρόσθετων υλών λήγουν στις 30 Σεπτεμβρίου 2001 και είναι ενδεδειγμένο να παρατείνεται η περίοδος αυτών των εγκρίσεων μέχρι το ανώτατο όριο που επιτρέπει η οδηγία 70/524/EOK, δηλαδή έως το τέταρτο έτος από την αρχική προσωρινή έγκριση για τις ύλες που έχουν εγκριθεί προσωρινά σύμφωνα με το άρθρο 9ε παράγραφος 1 της οδηγίας 70/524/ΕΟΚ, και έως το πέμπτο έτος για τις ύλες που περιλαμβάνονται στο παράρτημα II της οδηγίας 70/524/ΕΟΚ πριν από την 1η Απριλίου 1998.

(4) Οι προσωρινές εγκρίσεις σύμφωνα με αυτόν τον κανονισμό χορηγούνται για ορισμένη περίοδο, με την επιφύλαξη της δυνατότητας να μπορεί να αποσυρθούν οποιαδήποτε στιγμή σύμφωνα με τα άρθρα 9μ και 11 της οδηγίας.

(5) Ειδικότερα, επανεξετάζονται σήμερα εγκρίσεις για τη χρήση των αντιβιοτικών ως πρόσθετων υλών στις ζωοτροφές λόγω των μεγάλων ανησυχιών για την ενδεχόμενη επίδραση της χρήσης των αντιβιοτικών ως πρόσθετων υλών στις ζωοτροφές στην αποτελεσματικότητα των αντιβιοτικών για θεραπευτική χρήση στους ανθρώπους. Η ανησυχία αυτή αντανακλάται στο γεγονός ότι το Βασίλειο της Σουηδίας έχει απαγορεύσει στην επικράτειά του τη χρήση όλων των αντιβιοτικών ως πρόσθετων υλών στα τρόφιμα, με βάση το άρθρο 11 της οδηγίας και τις γνώμες που έχει εκδώσει η μόνιμη επιστημονική επιτροπή για την αντιμικροβιακή αντοχή στις 28 Μαΐου 1999 και στις 10-11 Μαΐου 2001. Επιπλέον, η Επιτροπή εξετάζει το γενικότερο ζήτημα της χρήσης αντιβιοτικών ως πρόσθετων υλών στις ζωοτροφές.

(6) Η παράταση της διάρκειας ισχύος των προσωρινών εγκρίσεων πρέπει να θεωρηθεί ως καθαρά διοικητικό μέτρο, που δεν αφορά νέα αξιολόγηση των εν λόγω προσθέτων υλών.

(7) Για λόγους συνοχής και προς διευκόλυνση των αναγνωστών, όλες οι προσωρινές εγκρίσεις των προσθέτων υλών στα τρόφιμα, η διάρκεια των οποίων δεν μπορεί να υπερβαίνει τα τέσσερα ή πέντε έτη, πρέπει να ενοποιηθούν στον παρόντα κανονισμό.

(8) Ο παρών κανονισμός της Επιτροπής αντικαθιστά τον κανονισμό (ΕΚ) αριθ. 2697/2000 της Επιτροπής, της 27ης Νοεμβρίου 2000, σχετικά με τις προσωρινές εγκρίσεις πρόσθετων υλών στις ζωοτροφές(3)· συνεπώς, είναι αναγκαίο να καταργηθεί ο κανονισμός (ΕΚ) αριθ. 2697/2000.

(9) Οι προσωρινές εγκρίσεις των περισσότερων προσθέτων υλών λήγουν στις 30 Σεπτεμβρίου 2001· για το λόγο αυτό, πρέπει να εφαρμοστεί ο παρών κανονισμός από την 1η Οκτωβρίου 2001.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι πρόσθετες ύλες που αναφέρονται στο παράρτημα του παρόντος κανονισμού εγκρίνονται σύμφωνα με την οδηγία 70/524/ΕΟΚ υπό τους όρους που τίθενται στο παράρτημα αυτό.

Ο κανονισμός (ΕΚ) αριθ. 2697/2000 καταργείται.

Άρθρο 2

Ο παρών κανονισμός τίθεται σε ισχύ την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 2001.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες, 17 Οκτωβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 234 της 1.9.2001, σ. 55.

(3) ΕΕ L 319 της 16.12.2000, σ. 1.

ΠΑΡΑΡΤΗΜΑ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>